《次蒲大受检覆韵》
宋代·郭印

身亲扫除役，敝袍染尘泥。
青云一何高，天险不可跻。
西风吹秋来，草木含凄凄。
韝鹰屡飞掣，枥马空鸣嘶。
丈夫两鬓斑，籍未通金闺。
不如买田园，荷锸理蔬畦。
岁月无停轨，归计亦已稽。
年来稍闻道，所学忘筌蹄。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。